[{"text_idx": "#000003", "text": "Yr hyn sy\u2019n achosi cyffro neu bryder yw\u2019r ffaith nad oes neb ohonom yn gwybod yn iawn beth sydd o\u2019n blaenau. Rhaid i hyd yn oed yr arbenigwyr praffaf ddelio gydag ansicrwydd parhaus a chydnabod nad yw\u2019r ddynoliaeth yn medru rheoli popeth. Ond nid oes rhaid i hyn ein parlysu. Cofiwn fod nifer o ffigyrau amlwg y Beibl hefyd wedi wynebu anawsterau tebyg, a gallwn ddysgu o\u2019u profiadau hwy."}, {"text_idx": "#000004", "text": "Ystyriwch Ioan Fedyddiwr er enghraifft. Dyma\u2019r un a lanwyd a\u0302\u2019r Ysbryd Gla\u0302n yng nghroth ei fam, yr un a fedyddiodd ac a gyhoeddodd am Iesu: \u201cDyma Oen Duw, sy\u2019n cymryd ymaith bechod y byd!\u201d (Ioan 1:29) Ond er ei weinidogaeth hynod yn paratoi ffordd yr Arglwydd, wynebodd yntau amheuon ac ansicrwydd. Wrth gyfeirio pobl at Iesu, byddai\u2019n galw arnynt i edifarhau am eu pechodau, ac roedd hynny\u2019n cynnwys Herod Antipas, arweinydd Galilea. O ganlyniad carcharwyd Ioan, ac o\u2019r carchar anfonodd ei ddisgyblion at Iesu gan holi: Ai Ef oedd yr un y bu cymaint o ddisgwyl amdano, neu oedd y gwir Feseia eto i ddod?"}, {"text_idx": "#000005", "text": "Byddai\u2019n hawdd i ni fod yn feirniadol o ansicrwydd Ioan, ond nid felly\u2019r ymatebodd Iesu. Yn hytrach, atebodd Crist yn raslon trwy atgoffa Ioan o\u2019r hyn a wnaeth: \u201cEwch yn o\u0302l a dweud wrth Ioan beth dych chi wedi\u2019i glywed a\u2019i weld: Mae pobl ddall yn cael gweld, pobl gloff yn cerdded, pobl sy\u2019n dioddef o\u2019r gwahanglwyf yn cael eu hiacha\u0301u, pobl fyddar yn clywed, a phobl sydd wedi marw yn dod yn o\u0302l yn fyw. Ac mae\u2019r newyddion da yn cael ei gyhoeddi i bobl dlawd! (Mathew 11:4-5 Beibl.net)"}, {"text_idx": "#000006", "text": "Ar ddechrau blwyddyn newydd gyda\u2019n gobeithion a\u2019n hofnau yn gymysgedd ddryslyd, mae geiriau Iesu\u2019n gyngor arbennig i ninnau hefyd. Yng nghanol ein hansicrwydd, edrychwn ar bwy yw\u2019r Arglwydd Iesu gan fyfyrio ar y darluniau a ddefnyddiodd i ddisgrifio\u2019i hun: Bugail Da, Goleuni\u2019r Byd, yr Atgyfodiad a\u2019r Bywyd. Ystyriwch yr hyn a gyflawnodd trwy Ei weinidogaeth, Ei farw aberthol ar y Groes a\u2019i atgyfodiad gogoneddus. Oes yna rywun rhagorach y gallwn ymddiried ein hunain iddynt, sydd wedi talu\u2019n dyled drosom, ac sy\u2019n addo bod gyda ni bob amser? (Mathew 28:20)"}, {"text_idx": "#000007", "text": "Ble bu cyffelyb iddo erioed?"}]